Хра злоу ахҭысқәа: арратә ҭакԥхықәреи арратә маҵзура ахысреи рзы азакәан арӷәӷәаразы
16:49 21.06.2023 (ирҿыцуп: 17:25 21.06.2023)
Жәлар реизара адепутат, апарламент аҟны атәыла ахьчареи амилаҭтә шәарҭадареи рзы ахеилак ахантәаҩы Ҭемыр Шергелиеи ашкол аҿы алагарҭатә арратә ҽазыҟаҵара дзырҵоз Ҭемыр Кәакәасқьыри арадио Sputnik аефир аҿы арратә маҵзура ахысра иадҳәалоу ауадаҩрақәа ирылацәажәеит, азакәан арӷәӷәара аҭахны изырбо атәы рҳәеит.
Ашәарҭадара аганахьала Аԥсны аҭагылазаашьа бзиам, убри аан аррамҵзура иахысуа аҵеицәа иацәхьаҵуа рацәахеит ҳәа азгәеиҭеит аиҿцәажәараҿы адепутат. Иара игәаанагарала ашколқәа рҿы ахәыҷқәа аидеологиа аганахьала аус рыдулаӡам. Убри аан Ҭемыр Кәкәасқьыр иҳәеит, ашколхәыҷқәа арратә маҵзура ахысра рҭахӡам ҳәа аҳәара шиашам.
"Изҭахым анацәеи абацәеи роуп. Избан еилкаатәуп. Ахәыҷқәа аинтерес дҳаркуеит, аха аҭаацәа ирҭахӡам. Арраҿы ак ҳагзаргьы, ари аус пату ақәҵатәуп. Хәы-шықәса раԥхьа ашколхәыҷқәа рзы иаԥҵаз арратә ҽазыҟаҵараз апрограмма аус ауеит, аха иҳамаӡам арҵагатә шәҟәы. Асааҭқәа рыбжеиҳарак аконспектқәа иргоит, апрактика иазхаӡом", - ҳәа иҳәеит Кәакәасқьыр.
Адепутат Шергелиа иҳәеит акомитет аҿы азакәан аԥсахрақәа алагаразы аусура шцо. Алҵшәа ҟаларцаз аспециалистцәа адгыланы аҟаҵара ҳаҿуп ҳәа иҳәеит иара.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.